KOMISIJAS ZIŅOJUMS EIROPAS PARLAMENTAM UN PADOMEI par ELGF izdevumiem Agrīnās brīdināšanas sistēma Nr. 1-3/2015 /* COM/2015/0134 final */





SATURS 1............ ELGF 2015. gada budžeta procedūra. 3 2............ ELGF piešķirtie ieņēmumi 3 3............ Piezīmes par ELGF 2015. gada budžeta provizorisko izpildi 4 4............ ELGF piešķirto ieņēmumu izpilde. 6 5............ Secinājumi 7 1. pielikums. 2. pielikums. || 2015. gada budžeta procedūra ELGF apropriāciju provizoriskais izlietojums līdz 31.01.2015. 1. ELGF 2015. gada budžeta procedūra Svarīgākie skaitļi attiecībā uz Eiropas Lauksaimniecības garantiju fondu (ELGF) dažādos budžeta procedūras posmos ir apkopoti 1. pielikumā iekļautajā tabulā. Eiropas Parlaments 2014. gada 17. decembrī pieņēma ELGF 2015. gada budžetu. Budžetā ir iekļautas lauksaimniecības tirgus pasākumiem un tiešajiem atbalstiem paredzētās saistību apropriācijas EUR 43 455,8 milj. apmērā un maksājumu apropriācijas EUR 43 447,6 milj. apmērā. Atšķirība starp saistību apropriācijām un maksājumu apropriācijām rodas tāpēc, ka dažiem Komisijas tieši īstenotiem pasākumiem izmanto diferencētas apropriācijas. Tās galvenokārt ir saistītas ar lauksaimniecības produktu noieta veicināšanas pasākumiem un lauksaimniecības politikas stratēģiju un koordinēšanas pasākumiem. 2. ELGF piešķirtie ieņēmumi Pamatojoties uz 43. pantu Regulā (ES) Nr. 1306/2013 par kopējās lauksaimniecības politikas finansēšanu, pārvaldību un uzraudzību, ieņēmumus, kas izriet no grāmatojumu noskaidrošanas un atbilstības pārbaužu lēmumos noteiktajām finanšu korekcijām, no pārkāpumiem un no piena nodevas, uzskata par piešķirtajiem ieņēmumiem ELGF izdevumu finansēšanai. Saskaņā ar šiem noteikumiem piešķirtos ieņēmumus var izmantot, lai finansētu visus ELGF izdevumus. Ja daļu no šiem ieņēmumiem budžeta gada laikā neizmanto, šo daļu automātiski pārnes uz nākamo budžeta gadu[1]. ELGF 2015. gada budžetā ietilpst gan Komisijas jaunākās aplēses par apropriācijām, kas vajadzīgas, lai finansētu tirgus pasākumiem un tiešajiem atbalstiem paredzētos izdevumus, gan aplēses par piešķirtajiem ieņēmumiem, kurus paredzēts iekasēt attiecīgā budžeta gada laikā, kā arī pārnestais piešķirto ieņēmumu atlikums, kas pieejams no iepriekšējā budžeta gada. Priekšlikumā par ELGF 2015. gada budžeta apropriācijām Komisija ņēma vērā paredzamos kopējos piešķirtos ieņēmumus un 2015. gada budžetam pieprasīja apropriācijas tādā apmērā, kas aprēķināts, no aplēstajām vajadzībām atņemot aplēstos piešķirtos ieņēmumus. Budžeta lēmējinstitūcija pieņēma ELGF budžetu, ņemot vērā paredzamos piešķirtos ieņēmumus. ELGF 2015. gada budžeta sagatavošanas laikā Komisija pieejamo piešķirto ieņēmumu kopsummu aplēsa EUR 1 768,6 milj. apmērā. Konkrēti: – piešķirtie ieņēmumi, ko paredzēts gūt 2015. budžeta gadā, tika aplēsti EUR 1 438,6 milj. apmērā; ieņēmumi, ko paredzēts gūt no atbilstības pārbaužu rezultātā veiktajām korekcijām un no pārkāpumiem, tika aplēsti attiecīgi EUR 868,6 milj. un EUR 165 milj. apmērā; ieņēmumi no piena nodevas tika aplēsti EUR 405 milj. apmērā; – piešķirto ieņēmumu apjoms, ko paredzēts pārnest no 2014. budžeta gada uz 2015. budžeta gadu, tika aplēsts EUR 330 milj. apmērā. Komisija 2015. gada budžetā sākotnēji aplēstos ieņēmumus EUR 1 768,6 milj. apmērā atvēlēja šādām shēmām: – EUR 362,4 milj. augļu un dārzeņu nozarē izveidoto ražotāju organizāciju darbības fondiem, – EUR 106,9 milj. citiem pasākumiem augļu un dārzeņu nozarē, – EUR 0,9 milj. sausā vājpiena uzglabāšanas pasākumiem, – EUR 2,9 milj. sviesta un krējuma uzglabāšanas pasākumiem, – EUR 50,5 milj. citiem pasākumiem piena un piena produktu nozarē, – EUR 1 245 milj. vienotā maksājuma shēmai. Budžeta lēmējinstitūcija nobalsoja par apropriācijām šīm shēmām saskaņā ar Komisijas priekšlikumu. Nobalsoto apropriāciju un iepriekš minēto piešķirto ieņēmumu summa atbilst šādām kopējām aplēstajām vajadzībām: – EUR 903,9 milj. augļu un dārzeņu nozarē izveidoto ražotāju organizāciju darbības fondiem, – EUR 107,6 milj. citiem pasākumiem augļu un dārzeņu nozarē, – EUR 0,9 milj. sausā vājpiena uzglabāšanas pasākumiem, – EUR 2,9 milj. sviesta un krējuma uzglabāšanas pasākumiem, – EUR 50,6 milj. citiem pasākumiem piena un piena produktu nozarē un – EUR 29 587 milj. vienotā maksājuma shēmai. 2. pielikumā, kurā apkopota 2015. gada budžeta provizoriskā izpilde laikposmā līdz 2015. gada 31. janvārim, budžeta apropriācijas, kas pantu līmenī norādītas augļu un dārzeņu nozarei, piena un piena produktu nozarei un atsaistītajiem tiešajiem atbalstiem, ir šiem pantiem nobalsotās budžeta apropriācijas attiecīgi EUR 836,2 milj., EUR 77,1 milj. un EUR 37 397 milj. apmērā, un tajās nav ņemti vērā iepriekš minētie piešķirtie ieņēmumi. Pieskaitot šiem pantiem piešķirtos ieņēmumus, 2015. gada budžetā paredzēto apropriāciju kopsumma augļu un dārzeņu nozarei ir EUR 1 305,5 milj., piena un piena produktu nozarei EUR 131,4 milj. un atsaistītajiem tiešajiem atbalstiem EUR 38 642 milj. 3. Piezīmes par ELGF 2015. gada budžeta provizorisko izpildi Budžeta provizoriskā izpilde laikā no 2014. gada 16. oktobra līdz 2015. gada 31. janvārim ir parādīta 2. pielikumā. Šis izpildes līmenis ir salīdzināts ar izdevumu profilu, kas pamatojas uz rādītāju, kurš noteikts saskaņā ar Regulas (ES) Nr. 1306/2013 28. panta noteikumiem. Turpinājumā sniegtas īsas piezīmes par dažiem budžeta pantiem, kuros redzamas ievērojamākās atšķirības starp 2015. gada budžeta faktisko un paredzēto izpildes līmeni. 3.1. Tirgus pasākumi Intervencei lauksaimniecības tirgos paredzēto apropriāciju izlietojums atbilstoši rādītājam 2015. gada 31. janvārī bija par EUR 107,5 milj. zemāks salīdzinājumā ar nobalsoto budžeta apropriāciju līmeni. Šo atšķirību ir radījušas izpildes tendences galvenokārt augļu un dārzeņu nozarē un vīna nozarē. 3.1.1. Augļi un dārzeņi (+ EUR 17 milj. salīdzinājumā ar nobalsotajām apropriācijām) Attiecībā uz nobalsotajām apropriācijām jānorāda, ka šis izpildes līmenis galvenokārt ir izskaidrojams ar izdevumiem par darbības fondiem, kas izveidoti ražotāju organizāciju shēmā, un par citiem augļu un dārzeņu nozares pasākumiem, kurus finansē gan ar nobalsotajām budžeta apropriācijām, gan ar šai shēmai 2015. gada budžetā piešķirtajiem ieņēmumiem (NB! Sīkāku informāciju sk. 2. punktā). Šis izpildes līmenis iegūts, periodam līdz 2015. gada 31. janvārim noteikto rādītāju piemērojot nobalsotajām budžeta apropriācijām, kurās nav iekļauti šai nozarei piešķirtie ieņēmumi. 2. pielikuma provizoriskās izpildes tabulas zemsvītras piezīmē * norādīts, kāda būtu situācija, ja rādītājs 2015. gada 31. janvārī būtu piemērots visām apropriācijām, kas saskaņā ar prognozēm būs pieejamas šā panta finansēšanai. Kā jau norādīts 2. punktā, kopējo finansējumu, kas saskaņā ar prognozēm būs pieejams šim pantam, veido nobalsotās budžeta apropriācijas EUR 836,2 milj. apmērā un šim pantam piešķirtie ieņēmumi, kas aplēsti EUR 469,3 milj. apmērā. Tātad, ja rādītājs būtu piemērots kopējam finansējumam EUR 1 305,5 milj. apmērā, kas saskaņā ar prognozēm būs pieejams šim pantam, veidotos nepietiekama apropriāciju izpilde − EUR 63 milj. apmērā. Tā būtu ietekme, kuru radītu visām tām shēmām paredzētā finansējuma lēnāka apguve, kuras finansē no šā panta līdzekļiem. Jānorāda, ka krīzes pasākumiem paredzēto budžeta apropriāciju apguves tempu nebija iespējams ticami novērtēt, un tas, iespējams, atšķirsies no 3 gadu vidējā līdzekļu izlietojuma profila, uz kuru pamatojas šim pantam noteiktais rādītājs. Patlaban uzskata, ka tā ir pārejoša situācija, un atbildīgie Komisijas dienesti cieši uzrauga šā panta izpildi. 3.1.2. Vīnkopības nozares produkti (− EUR 130,8 milj.) Šī nepietiekamā izpilde ir skaidrojama ar to, ka dalībvalstu veikto maksājumu temps ir bijis lēnāks salīdzinājumā ar izdevumu profilu, kas pamatojas uz valsts programmām vīna nozarē noteikto rādītāju. Patlaban uzskata, ka tā ir pārejoša situācija. 3.2. Tiešie atbalsti Tiešajiem atbalstiem paredzēto apropriāciju izlietojums 2015. gada 31. janvārī bija par EUR 650,8 milj. lielāks salīdzinājumā ar rādītāja līmeni. 3.2.1. Atsaistītie tiešie atbalsti (+ EUR 691,7 milj. salīdzinājumā ar nobalsotajām apropriācijām) Attiecībā uz nobalsotajām apropriācijām jānorāda, ka šis izpildes līmenis ir skaidrojams galvenokārt ar izdevumiem par vienotā maksājuma shēmu, kuru finansē gan ar nobalsotajām budžeta apropriācijām, gan ar šai shēmai 2015. gada budžetā piešķirtajiem ieņēmumiem (NB! Sīkāku informāciju sk. 2. punktā). Šis izpildes līmenis iegūts, periodam līdz 2015. gada 31. janvārim noteikto rādītāju piemērojot piešķirtajām budžeta apropriācijām, kurās nav iekļauti šai nozarei piešķirtie ieņēmumi. 2. pielikuma provizoriskās izpildes tabulas zemsvītras piezīmē * norādīts, kāda būtu situācija, ja rādītājs 2015. gada 31. janvārī būtu piemērots kopējām apropriācijām, kas saskaņā ar prognozēm būs pieejamas atsaistīto tiešo atbalstu finansēšanai. Kā norādīts 2. punktā, kopējo finansējumu, kas saskaņā ar prognozēm būs pieejams atsaistītajiem tiešajiem atbalstiem, veido nobalsotās budžeta apropriācijas EUR 37 397 milj. apmērā un atsaistītajiem tiešajiem atbalstiem piešķirtie ieņēmumi, kas aplēsti EUR 1 245 milj. apmērā. Ja rādītājs būtu piemērots kopējam finansējumam EUR 38 642 milj. apmērā, kas saskaņā ar prognozēm būs pieejams atsaistītajiem tiešajiem atbalstiem, rastos apropriāciju neizpilde – EUR 488,8 milj. apmērā. Šīs atšķirības atsaistītajiem tiešajiem atbalstiem paredzētā budžeta izpildes līmenī galvenokārt ir skaidrojamas ar to, ka vienotā maksājuma shēmas maksājumu temps gada pirmajos divos mēnešos ir bijis ātrāks (salīdzinājumā ar tādu pašu periodu iepriekšējos trīs gados) un janvārī īsu brīdi palēninājies. Spriežot pēc dalībvalstu prognozēm, nākamajos mēnešos izpildes temps atkal paātrināsies. Komisija patlaban prognozē, ka pieejamās apropriācijas un piešķirtie ieņēmumi būs pietiekami, lai segtu šā panta finansēšanas vajadzības. 3.2.2. Citi tiešie atbalsti (− EUR 40,9 milj.) Citiem tiešajiem atbalstiem nobalsoto apropriāciju nepietiekamā izpilde salīdzinājumā ar noteiktā rādītāja izdevumu profilu 2015. gada 31. janvārī ir radusies galvenokārt tāpēc, ka 68. pantā paredzētā īpašā atbalsta (saistītais tiešais atbalsts) maksājumu ritms ir lēnāks. Patlaban uzskata, ka tā ir pārejoša situācija. 3.3. Lauksaimniecības izdevumu revīzija (− EUR 16,9 milj.) Papildus tiešajiem izdevumiem par uzraudzības un preventīvajiem pasākumiem un izdevumiem, kas rodas no finanšu korekcijām par labu dalībvalstīm, EUR 26,8 milj. apmērā 2015. gada budžetā ir iekļautas aplēses EUR 60,5 milj. apmērā maksājumiem par domstarpību izšķiršanu. Tā kā domstarpību izšķiršanas izdevumu profils līdz šim noteikts nebija, tā noteikšanas laikā tika pieņemts, ka dalībvalstis šīs summas izmaksās vienmērīgi visa gada laikā. Tomēr līdz 2015. gada 31. janvārim dalībvalstis šādus maksājumus vēl nav veikušas. Tāpēc šajā 2015. gada budžeta nodaļā ir vērojama nepietiekama izpilde salīdzinājumā ar rādītāja līmeni. Patlaban uzskata, ka tā ir pārejoša situācija, un paredz pilnīgu budžeta izpildi. 4. ELGF piešķirto ieņēmumu izpilde 2. pielikuma tabulā redzams, ka 2015. gada 31. janvārī bija iekasēti piešķirtie ieņēmumi EUR 995,6 milj. apmērā. Konkrēti: – ieņēmumi no korekcijām, kas veiktas, pamatojoties uz grāmatojumu noskaidrošanas un atbilstības pārbaužu lēmumiem, bija EUR 179 milj., un ir paredzams, ka līdz budžeta gada beigām vēl tiks iekasētas ievērojamas summas, – ieņēmumi no pārkāpumiem bija EUR 68 milj., un arī šeit paredzams, ka līdz budžeta gada beigām tiks iekasētas papildu summas, un – patlaban ir iekasēta lielākā daļa ieņēmumu no piena nodevas, un to kopējā summa ir aptuveni EUR 407,3 milj. Visbeidzot, piešķirto ieņēmumu summa, kas pārnesta no 2014. gada uz 2015. gadu, bija EUR 341,3 milj. Tātad piešķirto ieņēmumu apjoms, kas pieejams ELGF izdevumu finansēšanai, 2015. gada 31. janvārī ir EUR 995,6 milj., un ir paredzams, ka, pamatojoties uz grāmatojumu noskaidrošanas un atbilstības pārbaužu lēmumiem, līdz budžeta gada beigām tiks iekasētas ievērojamas piešķirto ieņēmumu papildu summas. 5. Secinājumi ELGF 2015. gada budžeta apropriāciju provizoriskā izpilde laikposmā līdz 2015. gada 31. janvārim liecina, ka ikmēneša maksājumi dalībvalstu izdevumu atlīdzināšanai par aptuveni EUR 526,5 milj. pārsniedz budžeta izpildes izdevumu profilu, kas pamatojas uz rādītāju. Jau ir pieejami piešķirtie ieņēmumi EUR 995,6 milj. apmērā, un ir paredzams, ka 2015. gadā vēl tiks iekasētas papildu summas. Patlaban Komisija uzskata, ka piešķirto ieņēmumu summa, kas būs pieejama līdz gada beigām, būs pietiekama, lai segtu finansējumu, kas vajadzīgs konkrētiem augļu un dārzeņu nozares un piena un piena produktu nozares posteņiem, kā arī vienotā maksājuma shēmai, kā tas sākotnēji tika paredzēts 2015. gada budžeta sagatavošanas laikā. [1] Eiropas Parlamenta un Padomes Regulā (ES, Euratom) Nr. 966/2012 par finanšu noteikumiem, ko piemēro Savienības vispārējam budžetam, proti, tās 14. pantā, noteikts, ka iekšējos piešķirtos ieņēmumus pārnes tikai par vienu gadu. Lai nodrošinātu pareizu budžeta pārvaldību, šie piešķirtie ieņēmumi parasti tiek izmantoti pirms attiecīgajam budžeta pantam nobalsotajām apropriācijām.